Următorul număr al foii Maximina va apărea la jumă- 
tatea lunii ianuarie. Vă mulţumim tuturor pentru spri- 


jin şi rugăciuni şi vă dorim să Se nască Hristos în su- 
fletele fiecăruia! 





+ Săptămâna trecută am avut bucuria primirii a două gru- 
puri de colindători: tinerii din ASCOR Timişoara şi Gru- 
pul psaltic Sf. loan Damaschin. Fiecare cu specificul său, co- 
lindele ieşite din inimi şi glasuri bucuroase ne-au atins sufle- 
tele. Le mulţumim colindătorilor! 





+ Mihai Ţepeş ne împărtăşeşte noul proiect al Asoci- 
aţiei „Sf. Iosif cel Milostiv” — cantina socială. S-a 
primit un imobil în zona Grădişte şi se doreşte amenaja- 
rea sa în acest scop până în primăvara anului viitor. 
Cantina va produce zilnic mâncare pentru cei nevoiaşi, 
de care se ocupă asociaţia. A doua zi de Crăciun, după 
Sf. Liturghie, la Bisericuţă se va organiza la un concert 
caritabil de colinde şi o agapă, scopul fiind strângerea 
de fonduri pentru cantina socială. 








* Cozile din vămile ţării sunt tot mai mari. Ore întregi de aşteptare, oboseală, răbdare 
pusă la încercare, claxoane şi, da, nervi întinşi la maxim... Înarmaţi cu răbdare, dra- 
goste, pachete cu mâncare, ceai cald, apă şi dulciuri, mai mulţi preoţi din Arhie- 
piscopia Aradului, împreună cu Preasfinţitul Părinte Emilian Crişanul, au 
mers printre mașinile din coloana care se întindea pe câţiva kilometri în Vama Nădlac 
II şi le-au dus celor care așteptau un strop de speranţă. (sursa: arhiepiscopiaaradu- 
lui.ro) 


+ Biserica Ortodoxă este prin excelenţă filantropică -— prin rugăciune, dar şi 
prin milostenie. Iată câteva lucrări ale bisericilor naţionale: 

România — mii de copii din fiecare eparhie primesc în aceste zile pachete cu alimen- 
te, haine şi jucării. Numai în Arhiepiscopia Aradului s-au organizat câteva zeci de as- 
tfel de acţiuni. 

Moldova -Mitropolia Basarabiei a ajutat câteva sute de familii nevoiaşe. 

Rusia- la nivelul Patriarhiei Rusiei au fost deschise 235 de centre de ajutor umanitar, 
care colectează hrană, haine, medicamente, ce sunt apoi distribuite celor în nevoi. 
Ucraina — mănăstirile se implică în ajutorarea caselor de copii și a centrelor pentru 
copiii cu handicap. 

Grecia — s-au împărțit mii de pachete familiilor nevoiaşe din mai multe eparhii. 











Grupul psaltic Tronos - Antologie de colinde 


Colindele, la noi la români, sunt expresia Scripturii, a adevărurilor teologice, sunt o teolo- De caii 
ghisire populară a îndumnezeirii omului, purtată prin viu grai de vestitorii Întrupării Fiu- TRONOS 
lui lui Dumnezeu. 


Antologie pi cotit 


Nespus de frumos s-a cântat şi se cântă acest adevăr în colindele noastre, dar noi trebuie 
să facem ca Mântuitorul Hristos, Cel Unul Născut, Prunc nou, să Se nască şi în sufletele 
noastre. Ce vas de cinste ajunge omul credincios, ca să fie sălaşul unde pruncul Hristos să 
Se nască neîncetat! 





Aşteptăm întrebările, sugestiile şi eventualele colaborări pe adresa revista.maximina(o gmail.com sau la tel. 0734.194.372. 
Mulţumim tuturor pentru rugăciuni şi ajutor financiar. 

Cuvânt al Mitropolitului Serafim de Pireu 


Departe de orice pricepere este 
lucrarea de negrăit a lui Dumnezeu, 
marea taină a dumnezeieştii icono- 
mii, coborârea Fiului şi Cuvântului 
lui Dumnezeu, care, „a locuit întru 
noi” ca Dumnezeu-Om, lucru „mai 
presus de minte” și „mai presus de 
cugetare”. Desigur, este vorba de 
natura acestei minuni ce depăşeşte 
raţiunea omului. Neputinţa minţii 
omului de a ajunge la adâncurile 
înţelepciunii lui Dumnezeu este în- 
născută, dar este şi consecinţa a- 
dâncirii omului contemporan 
întru răutăţile zilei. Sufletul aces- 
tuia este secat de lipsa îndulci- 
rii dumnezeieşti, slăbit de lipsa 
gingăşiei şi întunecat de lipsa 
Harului, răbdând mii de chinuri 
văzute și nevăzute, întru stăpânirea 
patimilor şi întru frenezia păcatului, 
săraci întru jertfire, dar nu şi întru 
bunuri materiale. 


Nu înţelegem, fraţii mei, câtuşi de 
puţin „sărăcia extremă” a ieslei, „a- 


cea înfășare cu totul smerită” ori 
„golătatea peşterii” întru care, însă, 





„strălucea bogăţia dumnezeirii”. 


Nici inima noastră nu se însu- 
fleţeşte de bucuria care tocmai 
a venit: Domnul Întrupat. De 
bucuria care L-a născut: Doamna de 
Dumnezeu Născătoare, preacurata 


bucurie şi Mângâietoarea noastră, 
Preasfânta noastră Maică iubitoare 
şi preadulce, care ne întinde braţele 
aducându-ne nouă, celor mai josnici 
dintre oameni, bucuria ei, Preadul- 
cele ei Prunc. 


Gândiţi-vă, fraţii mei, la fericirea 
Preasfintei noastre, care aduce 
în lume pe Pruncul de dincolo de 
vreme. 


Ce bucurie nemărginită şi binecu- 
vântare simte o mamă atunci când 
îşi priveşte pruncul nou-născut, no- 
ul om, înfăşat şi odihnindu-se în 
îmbrăţişarea ei. 


Ce îmbrăţişare simte şi Născătoarea 
de Dumnezeu atunci când toate s-au 
făcut „după cuvântul Tău”, al lui 
Dumnezeu adică... 


Cât de mare îi este bucuria a- 
tunci când îi dă, odată cu lapte- 
le ei, viaţă Celui Dătător de Vi- 
aţă şi Făcâtor al Ei. (urm.pag.2) 








ÎN ACEST NUMĂR S-AU STRÂNS CRÂMPEIE DIN TABLOUL 
NAŞTERII DOMNULUI - FEL 


URITE AMINTIRI DE LA CRĂCIU- 
NURILE DE ALTĂDATĂ, ÎNTR-O REVĂRSARE DE FRUMOS ȘI 


BINE, DIN SUFLETELE FRAŢILOR NOȘTRI. SĂ LE PRIMIM CU INIMI CALDE! 


AMINTIRI DE PE VREMEA ÎN CARE 
COPIII AVEAU O COPILĂRIE FIREASCĂ 


Îmi amintesc de mirosul colacilor pregătiţi de bunica în Ajunul Crăciunului, de poveştile bunicu- 
lui la gura sobei, de timpul petrecut laolaltă, de emoția cu care aşteptam colindători, de preocu- 


parea pen-tru a păstra cu grijă dulciurile primite încă de pe când începea postul, pentru a avea 
un brad cât mai frumos, împodobit cu aceste dulciuri; de emoția şi grija pe care o aveam să mă 
trezesc prima, să văd ce mi-a adus Moşul... Cu drag mi-aduc aminte și de serbările, scenetele re- 
alizate la şcoală, care erau prilej de joacă, bucurie! Fi-vor acestea şi amintiri ale copiilor de azi? 





Adela, jud. Arad 


Cât de mare îi este bucuria atunci 
când simte mireasma de prunc, 
dar și negrăita mireasmă a rodului 
pântecelui ei, căci desăvârşit Dum- 
nezeiască şi desăvârşit omenească 
fire ţine în braţe Preasfânta Născă- 
toare, pe Dumnezeul şi pe Fiul ei. 


Cât de mare este bucuria ce răzbate 
din peştera smerită, «palat frumos» 
împodobit cu Lumina cea neînserată 
a arătării lui Dumnezeu, bucurie ce 
inundă zidirea întreagă. 


„Acolo îngerii cântă neîncetat, iar 


păstorii, petrecând noaptea pe 
câmp, cântare vrednică aduc”, 


„Să se bucure cerul, să se veselească 
pământul!”, iar „lumea dănţuieşte 
auzind”, exclamă imnograful. 


Născătoarea de Dumnezeu, 
aşadar, aduce omenirii bucuria 
ascultării, în locul ucigătoarei fără- 
delegi a neascultării. Maica Domnu- 
lui aduce omenirii bucuria mântuirii 
din tragedia morții. 


„Atunci când găseşti pe Hristos”, zi- 





cea Gheronda Porfirie, „îți este în- 
destul, nu mai vrei nimic altceva, te 
linişteşti. Devii alt om. Trăiești 
oriunde, oriunde există IHris- 
tos. Trăieşti printre stele, în ceruri 
Cu îngerii, cu sfinții, pe pământ cu 
oamenii, cu plantele, cu animalele, 
cu toți, cu toate. Acolo unde există 
dragoste în Hristos, singurătatea 
dispare. Eşti liniştit, vesel, îndestu- 
lat. Nici melancolie, nici boală, nici 
stres, nici întunecare, nici iad”. 


Hristos S-a născut! 





Candela 





Localitatea Giurgiu unde m-am născut şi am copilărit are un 
loc special în inima şi sufletul meu, mai ales în preajma săr- 


bătorilor mari, cum ar fi Crăciunul. 


La noi în casă de obicei se postea miercurile și vinerile de 
peste an, dar la Crăciun mai ales. Bunica mea (mamaie, cum i 


CRĂCIUNULUI 


se spune la noi) fierbea oalele şi le curăța foarte bine pentru a 
posti tot postul. În ziua de Ajun, dimineaţa devreme, până nu 
se lumina de ziuă, veneau copii (fete şi băieţi) cu Moş Ajun şi 
li se împărțeau covrigi, mere, nuci. Apoi urma un adevărat 
ritual în casă, cum ar fi: ultimele retușuri de curăţenie, făcu- 
tul mâncării (sarmale, friptură, caltaboș, cozonac, de care se 
ocupa mama, iar când am mai crescut o ajutam şi eu). 


La sfârşitul zilei, seara era o atmosferă de basm în casă, 
unde pe sobă erau oalele cu mâncare, curat şi cald, iar pe pe- 
rete era prinsă o candelă pe care o aprindea bunica şi 
lumina toată casa. Este o imagine care mi s-a întipărit în 


memorie, pentru că şi azi îmi apare în faţa ochilor. 


In ziua de Crăciun mergeam la Biserică unde noi, copiii, ne 
împărtăşeam, iar seara, precum şi în toate cele trei zile ale 


Crăciunului, grupuri de băieţi veneau cu Steaua. 


Alecsandrina, jud. Giurgiu 








Dubaşii 
din poveste 


Sirbătoarea Naşterii Mântuitorului îmi a- 


duce în fiecare an o caldă nostalgie a co- 
pilăriei. 


Mirosul colacilor făcuţi de bunica în diminea- 


ţa Ajunului; noi, copiii, care umblam din casă 


în casă după colacii pe care-i adunam într-o 
traistă frumoasă de pânză; zăpada aceea ma- 


prin 


re, care pe atunci nu speria pe nimeni. 


O amintire puternică este despre un neam de- 
al nostru care a venit întru-un an, poate 
1975, peste deal cu dubaşii din 
Troaş, îmbrăcaţi în haine miţoase din blană 
de oaie, să ne colinde de Crăciun. Era aşa fru- 
mos la lumina lămpii şi ei, în mintea mea de 
copil, păreau desprinşi dintr-o poveste. 


Adriana, jud. Arad 














CRĂCIUNUL 
copilăriei mele 





A 

În zona Vasluiului, unde am copilă- 
rit, satele erau sărăcăcioase. Traiul 
era destul de greu, prin urmare și 
Crăciunul era unul mai sobru în păr- 
țile noastre. Cu toate acestea, mie 
această sărbătoare mi se părea şi 
frumoasă, şi bogată! 


Pregătirea sărbătorii începea 
odată cu ziua Sfântului Andrei, 
când, strânşi în jurul războiului de 
țesut, mama lucra şi începea să ne 
spună, aşa, pe înţelesul nostru, 
„povestea” Nașterii Mântuitorului. 
Iar în săptămâna dinaintea Crăciu- 
nului, preotul mergea din casă-n 
casă cu „Nașşterea”. 


Lumea ţinea postul cu sfinţenie. 
Chiar dacă se tăia porcul, nimeni nu 
se atingea de carne până la Crăciun. 
De altfel, şi colacii pe care-i pregă- 
team împreună cu mama pentru 
băieţii care veneau cu „Steaua” erau 
tot simpli, din aluat ca de pâine, fără 


miere sau nucă. 


La noi nu se cântau colindele 
„tradiţionale” pe care le-am auzit 
mult mai târziu la televizor. În Ajun 
şi de Crăciun se umbla cu „Steaua. 
Grupurile erau formate din 2-3 sau 
mai mulți băieţi, fiecare cu câte o 
traistă încăpătoare pentru colaci, 
nuci, mere și bănuţi. Ei cântau o 
colindă care pornea de la versurile 
troparului Naşterii Domnului în 
timp ce înălţau în aer „steaua” făcută 
de ei. Această „stea”, confecţionată 
din carton, ca un soare, sprijinită pe 
un suport de lemn, împodobită cu 
hârtie colorată şi zurgălăi, era mân- 
dria colindătorilor... şi bucuria privi- 
torilor, mai ales că la noi în sat erau 
foarte puţini oameni care aveau 
brad. Primeam, în schimb, beţigaşe- 
artificii pe care le aprindeam, cu 
multă chibzuinţă, în Ajun sau de 
Crăciun. Cât despre Moş Crăciun, 
acesta ne lăsa darurile lui în noaptea 
de Ajun... sub pernă: biscuiţi, euge- 








nii și mult-râvnitele bomboane, pre- 
cum şi şosete de lână şi cizmulițe de 
iarnă. 


În prima zi de Crăciun mergeam cu 
toţii la biserică, după care ne întor- 
ceam acasă unde ne așteptau cârna- 
ţii, chişca (un fel de caltaboși locali) 
şi carnea friptă pe jar. Sarmale şi 
cozonaci sau prăjituri se făceau nu- 
mai de Anul Nou. 


Însă una din cele mai mari bucurii 
ale sărbătorilor, pentru noi, copiii, 
cel puţin, erau zăpezile ca-n po- 
veşti și derdeluşurile pe care de- 
abia aşteptam să probăm noile ghe- 
tuţe primite în dar! 


Amin! Amin! 
Steaua lui Hristos 
Ca un soare luminos 
Pe pământ a răsărit 
Precum Domnul a grăit. 
Amin! 
Ionica, jud. Vaslui 








Colinde-ţi, colinde-ţi! 


A 
In dimineaţa de Ajun, copii cu bâte arse în foc şi o trăistu- 


-? ță, merg la colindat, strigând pe drum: colinde-ţi, colin- 
de-ţi.... Bâta se înfăşoară şerpuind în cârpă şi se înnegreş- 


te în fum. Apoi se dă jos cârpa, iar unde a fost înfășurat, 








rămâne alb şi unde a fost în fum, este negru. 


Femeile care vor, îi cheamă în casă. Cu acele bâte jeresc în 


Oile lânoase, 
Vacile lăptoase, 
Boii trăgători, 
Caii încurători. 


jarul din sobă cântând: 


Bună dimineaţa la Moş Ajun, 
Că-i mai bun al lui Crăciun, 
Porcii graşi şi unsuroşi, 

Să-i mănânce oamenii sănătoşi. 


La anul şi la mulţi ani! 


Apoi primesc colăcei în formă de 8, mere, nuci, portocale, 
biscuiţi, rahat, mai nou bani. Se aruncă cu grăunte de grâu 
în curte la plecare. Surcelele de lemn nearse complet din 
foc se duc în cuibare la găini. 


Mioara, jud. Mehedinţi 






Locul copilăriei mele... Şoimoş, 
localitate aşezată pe malul drept al 
Mureșului şi străjuit de cetatea care 
îi poartă numele. Atestată documen- 
tar din anul 1278, cetatea medievală 
a fost transformată în reşedinţă lu- 
xoasă de către regele Matei Corvin. 
Părăsită oficial în 1788, cetatea mai 
păstrează şi pot fi admirate încă che- 
narele balcoanelor şi ale ferestrelor, 
cât și zidurile care fascinează prin 
istoria şi misterul vremurilor de altă 
dată. 


Copilăria trăită la poalele cetăţii, 
între biserica ortodoxă zidită în 
1792, azi monument istoric, şi școala 
generală situată peste drum de bise- 
rică, era plină de evenimente desfă- 
șurate în jurul celor 3 piloni. În cei 
55 de ani care au trecut, dacă locul 


Trâistuţa copilăriei 





nu s-a schimbat vizibil - cetatea- 
Biserica Ortodoxă şi Mănăstirea Ma- 
ria Radna fiind neschimbate -, obi- 
ceiurile şi datinile de sărbători 
s-au rărit sau unele au dispă- 
rut. 


Îmi amintesc cum aşteptam cu ne- 
răbdare ziua Ajunului! Nu doar pen- 
tru emoția venirii lui Moş Crăciun, 
ci a mersului de dimineaţă a 
„piţăra”. Obicei rezervat celor mici, 
până la 7-8 ani, ne trezeam dis-de- 
dimineaţă şi în grupuri de 5-6 mer- 
geam din casă în casă, vestind naşte- 
rea lui Iisus Hristos. Răsuna uliţa de 
glasuri cristaline .... 


Bună dimineaţa lui Moş Ajun, 
Da-i mai bună a lui Crăciun, 
Gazdă mare să trăieşti, 

La piţărăi să te gândeşti, 

Să ne dai câte-un colac, 

Să ne ţină de cald 

Ori nuci că-s dulci, 

Ori mere ori pere, 

Să ne veselim de ele, 
Mulţumim gazdă frumos 

Și la anul când venim 
Sănătoşi să vă găsim 

La anul şi la mulţi ani! Sărbă- 
tori fericite! 


Simt şi acum mirosul de cozonaci 
scoşi din cuptor și mirosul de mân- 
care care răzbea din tindele gospodi- 
nelor. Și cum mergeam fericiţi, 
cu trăistuţele burduşite de bu- 
nătăţi, pe marginea drumului — 
singurul drum naţional la vremea 
aceea, acoperit de un strat gros de 
zăpadă proaspăt căzută. 


Într-un an a trecut maşina cu lama 
care curăța șoseaua şi zăpada arun- 
cată de ea m-a acoperit complet! 
Aproape sufocată am fost trasă la 
suprafaţă de copiii mai mari, pani- 
cați de „dispariţia” celui mai mic 
membru al cetei. După ce mi-am 
recăpătat respiraţia, singura mea 
grijă - cu inocenţța copilăriei - a fost 
ca trăistuţa mea să nu fi pierdut ceva 
din bunătăţile adunate în ea. Nu am 
uitat nici până azi, după 55 de ani, 
păţania şi nici spaima de pe chipul 
mamei când i-am povestit ... aventu- 
ra. Cu siguranță îmi lipsesc iernile 
bogate în zăpadă şi datini, dar şi 
bucuria primitoare a gazdelor noas- 
tre. Vreau să vă împărtăşesc că mai 
păstrez şi azi trăistuţa... martora 
păţaniei din Ajunul Crăciunului 
anului 1965! 


Maria, jud. Arad 





E Craii din Luncoiu 





În satul Luncoiu de Jos, de lângă Brad, judeţul Hunedoara, unde m-am 


născut şi am copilărit, sărbătoarea Crăciunului era așteptată cu nerăbdare, 
mai ales datorită tradiţiilor speciale din sat. 


În seara de Ajun se pornea cu colindatul, care se făcea într-o anumită ordi- 
ne. Astfel, porneau copiii mai mici, aşa cam până la clasa a patra, cu Stea- 
ua, apoi urmau Craii, ca un fel de scenetă pe care o pregătesc un grup de 
tineri adolescenţi din sat, iar aceştia se pregăteau cam cu două săptămâni 
înainte. Această scenetă prezintă drumul celor trei magi de la Răsărit, în- 
tâlnirea lor cu împăratul Irod, apoi cu ciobanul și urmată de o colindă. 


Următorul grup îl formau tinerii din sat cu tobe şi vioară (ceteră), care cântau colinde și apoi jucau femeile 





din casă, îndeosebi tinerele. Era o noapte magică, pentru că toată noaptea se auzeau aceşti colindători în liniştea 


nopţii.In ziua de Crăciun se merge la Biserică unde, după Dumnezeiasca Liturghie, acel grup numit Craii prezintă 


sceneta şi în Biserică, urmând fiecare la casele lor. 


Ioan, jud. Hunedoara 








Eu sunt dintr-un cătun de moţi din 
Munţii Apuseni, cu case răsfirate, 
aflat la graniţa judeţului Alba cu 
judeţul Cluj. E o zonă de munte de 
unde se vede Muntele Balomireasa 
și Muntele Mare. 


Cea mai apropiată biserică este la 6 
km și, deşi nu ajungeam foarte des, 
moţii erau oameni cu frică de 
Dumnezeu şi parcă fiecare casă 
îmi părea o biserică. Iarna e ano- 
timpul meu preferat, erau zăpezi cât 
gardurile. 


Cum începea Sfântul Post, mama 
spăla toate vasele cu apă caldă și 
cenuşă, ca să nu mai rămână urmă 
de unsoare, iar tata (baciul Ioniță) 
aduna, cu mic cu mare, tineri şi bă- 
trâni la noi acasă, să învăţăm colin- 
dele. Noi, fetele, (suntem trei surori) 
mergeam „în torcării” la alte case, 
unde torceam fuior şi lână, făceam 
dantelă şi colindam. 


Primii care aşteptau cu nerăbdare 
Ajunul Crăciunului eram noi, copiii. 
În dimineaţa de Ajun mergeam cu 
pițăru. Ne făcea tata o colindă 
(bâtă din alun făcută cu mezdreala), 
făceam concurs a cui e mai frumoasă 
și mergeam din casă în casă, cu o 
străicuţă, pe sănii. Când ajungeam 
la fiecare casă, ziceam: „Bun Ajunul 
lui Crăciun, dă-mi colacul cel mai 
bun!”. Primeam colăcei, mere şi 
nuci, iar când plecam din casă, spu- 
neam: „noi ieşim, Dumnezeu intră”. 





COLINDATUL 
LA MOȚI 


În seara de Ajun se adunau la noi cu 
toţii şi porneam la colindat din 
casă în casă, până în zori, spre 
dimineaţă, vestind Naşterea Dom- 
nului. Și acum mai ştiu colinzile şi 
cu bucurie vă spun o colindă a lui 
baciu Ioniţă: 





Asta-i seara, seara mare 


Asta-i seara de Ajun, mâine-i 
ziua de Crăciun. 


Mâine Domnul S-a născut 


Și pământul a făcut. 


S-a născut dintr-o Fecioară 
Și e Domn peste popoară. 
Sus cerul a ridicat, 

Patru stâlpi a rezemat. 
Patru stâlpuri de argint, 
Mai frumos i-a-mpodobit. 
Tot cu stele mărunţele, 


Mai presus mai cu mărele. 


În ziua de Crăciun toată lumea mer- 
ge la biserică îmbrăcaţi cu straie po- 
pulare (cioareci, pieptare, cămăși 
albe, căciuli, poale și zădii). Spre 
lăsarea serii, oamenii aşteaptă să 
vină „Craii”. Ei sunt şapte tineri 
moţi, care ştiu a colinda şi cânta, 
recompunând povestea a Pruncului 
lisus și a celor trei magi de la Răsă- 
rit. 


În ziua de Crăciun, gospodinele pun 
pe masă sarmale, supă cu tăiţei, frip- 
tură cu sos de mere, cârnaţi, tobă, 
cârtăboşi şi brânză. Nu lipsesc nici 
plăcintele umplute cu dulceaţă din 
fructe de pădure, cozonaci și mălai 
(făină de porumb foarte fină, zahăr 
și lapte). 


Anişoara, jud. Alba 








Lubiţi fraţi şi surori întru Hristos, 


Vreau să vă spun o povestioară din 
copilăria mea, cum era Crăciunul la 
mine acasă. Sunt din Moldova, jude- 
țul Botoşani, satul Bogdănești. Pro- 
vin dintr-o familie cu mulţi copii, 
suntem 5 fete şi 2 băieţi. Părinţii 
foarte simpli, cu credinţă în 
Dumnezeu. 


Când eram mici, aşteptam cu nerăb- 
dare Crăciunul să mergem cu colin- 
da. Dar până atunci ne pregăteam în 
post în fiecare seară. Mămica ne 
punea să colindăm, pentru a nu 
ne face de ruşine la geamul o- 
mului. Stingeam lumina, ne băgam 
în pat şi toate surorile colindam până 
adormeam. Aveam o bucurie imensă 
și număram zilele până la Crăciun. 


Îmi plăcea foarte mult când făcea 


mămica curăţenie pentru sărbători. 


Se trezea de dimineaţă. Noi încă 
eram în pat. Călca toate prosopelele 
ce le avea la icoane și carpetele, să le 


pună la loc. Se călca cu călcător cu 
jar şi ne lumina casa cu lampă, că nu 


aveam curent. 


Aveam o bucurie imensă când cocea 


cozonacii şi colacii pentru colindători 
sau ne făcea „jufla”. Era prăjitura de 


post ce o mâncam în ziua de Ajun. 





Crăciunul din Botoşani 


vazut printr-o intimă de copil 


Dar când venea ziua să mergem la 
colindat, ne îmbrăcam şi aşteptam să 
vină ora 12 să putem pleca de acasă. 


Atunci toată lumea avea porţile 
larg deschise pentru a primi 
colindători. 


Ne spunea mămica să colindăm fru- 
mos, să nu râdem la geamul omului. 
Seara când veneam acasă, ne răstur- 
nam din straiţă — aveam mulţi co- 
laci, îi puneam fiecare pe aţă şi 
ne bătea un cui lângă sobă. Se 
uscau şi-i mâncam cu foarte multă 
poftă. 


Nu am avut niciodată brad, nu am 
primit cadouri, dar am fost şi suntem 
o familie unită şi fericită şi în ziua de 
azi când ne întâlnim. 


Maria, jud. Botoşani 








A 
Îmi aduc aminte cu dragoste şi entu- 


ziasm de această perioadă minunată 
de pregătire a sărbătorilor de iarnă, 
încununată cu sărbătoarea Naşterii 
Domnului nostru lisus Hristos în 
ieslea din „Vitleem”, după cum fru- 
mos viersuieşte imnograful Bisericii 
noastre Ortodoxe Române, Dimitrie 
Suceveanu. 


În aceste zile mă pregăteam temeinic 
de plecarea spre ţinutul maramure- 
şean din al cărui neam mă trag. Copil 
fiind, repetam în fiecare zi colindele 
„Steaua sus răsare”, „Deschide uşa, 
creştine” şi „Astăzi S-a născut Hris- 
tos”, colinde pe care le îndrăgeam de 
Mic; îl sunam pe „uncheșul” Găvrilă, 
ca să-mi scoată steaua din „coleşi- 
nă” (locul unde păstra lemnele pen- 


tru iarnă) şi să mi-o pregătească pen- 
tru „corindă”. Ajungând la Borşa, 
îndată mă întâlneam cu verişorii şi 
vecinii de pe uliţă şi ne organizam 
programul. Unii mergeam cu „Stea- 
ua”, alţii cu „Capra, alţii cu „Iro- 
dul” iar alţii cu „Trei crai”. In ziua 
Ajunului ne pregăteam toţi săniile, 
ciorapii de lână şi cizmele cu care 
urcam de pe la ceasul al nouălea pe 
cărare, la deal spre pădure, până ne 
lăsau picioarele, ca mai apoi să luăm 
a colinda casă cu casă. In tot acest 
timp ne întâlneam și cu alţi copii, 
aşteptându-ne rândul unii altora „pe 
la case-a colinda”. Într-un final ajun- 
geam acasă spre dimineaţă, unde cu 
bucurie ne număram bănuţii cu care 
ne cumpăram cele poftite. 


Cosmin, jud. Maramureş 


Pe la case-A CORINDA 












La Portiţa Raiului 








Cu ceva ani în urmă, pe când eram 
prunc, am sărbătorit Naşterea Dom- 
nului în satul natal al mamei mele, 
Almaş-Sălişte aflat la interferența 
judeţului Hunedoara cu Arad, pe 
valea Almaşului, la 12 km de comu- 
na Zam. Satele adiacente Văii Mure- 
șului, atât în Arad, cât mai ales în 
Hunedoara sunt păstrătoare de 
frumoase şi variate tradiţii, care 
aduc o notă distinctă de inedit du- 
hovnicesc în marea bogăţie a folclo- 
rului românesc, prin originalitatea 
tematică, bogăţia de sensuri şi prin 
aleasa măiestrie artistică. 


Nu-i uşor de ajuns la Almaș-Sălişte, 
dar locul şi frumuseţea lui merită 
osteneala, dar mai ales merită oa- 
menii, care sunt blajini şi bucu- 
roşi din firea lor. Aici, am ascultat 
prima oară colindele cetei de du- 
başi. Drumul făcut cu noaptea-n 
cap a trecut foarte repede, urmând 
ca participarea la Sfânta Liturghie să 
șteargă orice urmă de greutate a în- 
cercărilor întâmpinate pe parcurs. 
La sfârşitul slujbei, dubaşii colindă 
prima dată la Biserică, apoi primind 
binecuvântarea preotului se împăr- 
țeau în două sau mai multe cete, 
mergând pe văile satului, ducând 
vestea Naşterii Mântuitorului de la o 
casă la alta. De atunci m-a impresio- 
nat acest deosebit obicei de a merge 
la colindă începând cu ziua de Cră- 
ciun, pornind de la biserica aflată în 
mijlocul satului. Aici, spre deosebire 
de alte zone, în Ajun colindă doar 
cete de copii care preîntâmpină 
vestea cea bună a Naşterii. În ziua 

Praznicului, tot pornind de la biseri- 
că, înaintea cetei de dubaşi, colindă 
grupuri de tineri cu Steaua şi Iro- 
zii. Copil fiind, colinda şi sceneta lor 
m-au bucurat la fel de mult ca şi a 
celor maturi, exemplul lor fiind un 
imbold de a purta aceste obiceiuri și 
la oraş. 


În mintea și sufletul „maturului” se 
perindă şi azi momentele sosirii ce- 
tei de dubași la casa gazdei, a unchi- 
ului unde eram împreună cu familia. 
Ceata de pe uliţă intră în curte cu 
marșul dubei însoţit de instrumente 
muzicale şi strigături. La intrarea în 
casă, gazda poartă un mic dialog cu 
dubaşii, invitându-i apoi înăuntru. 
Inceputul se face colindând „Ia scu- 
laţi, voi, boieri mari”, apoi urmând 
„Azi în Ziua lui Crăciunu”” sau „Doua 
zi după Crăciunu”” în funcţie de ziua 
când se ajunge la fiecare casă. Ală- 
turi de cele menţionate mai sunt 
colinde specifice pentru mo- 
mentele zilei legate de Naşterea 
Domnului: „Ce sară-i da iastă sară”, 
„Sub cel roşu răsărit”, „Bună dragă 
dimineaţă”. Colindele au şi carac- 
ter personal pentru fiecare casă și 
gazdă ca de exemplu: „Fericat ferice 
- colinda bătrânilor”, „Buit-o buit - 
colinda bogatului”, „Ceastă Jupâ- 
neasă”, „Colinda nevestei”, „Colinda 
vânătorului”, colinde pentru majori- 
tatea preocupărilor specifice satului, 
pentru prunci, Juni, fete, cum ar fi 
„Dalba fecioriţă” şi „Mere Leana la 
fântână”. Este o colindă numită 
„Colinda cetelor”, cântată atunci 
când se întâlnesc două cete de du- 
başi la aceeaşi casă. O colindă deose- 
bită este „Pe munţii cei mari”, vari- 
antă a baladei populare „Mioriţa”. 
Dar cele mai frumoase sunt colin- 
dele cu încărcătură duhovni- 
cească, dintre care amintim „Trei 
sfinţi, trei meşteri mari”, „Întreabă 
sfinţii pe Dumnezeu”, „Sfântă Maica 
lui Iisus”, „Sfântă dragă Duminică”; 
colinde ale Patimilor, Răstignirii şi 
îngropării Domnului: „Cobori Hris- 
tos în lume”, „Fântâna lui Mazarat” 
și „Ii răsare-un soare”. Se păstrează 
o colindă inspirată din Pilda bogatu- 
lui nemilostiv şi a săracului Lazăr, 
numită „Când pleacă Pătru la Rai” şi 
alta „Sus la slava Ceriului”, cu mesaj 
eshatologic legată de judecata fapte- 








lor noastre de către Dumnezeu. Fru- 
museţea imaginilor artistice a versu- 
rilor colindelor, a limbii populare în 
care sunt redate, la care se adaugă şi 
talentul celor care le cântă sunt ca- 
racteristice acestei zone încărcată de 
spiritualitate. 


Aproape de finalul poposirii în fieca- 
re casă urmează şi un moment de 
bucurie lumească, în care instru- 
mentiştii care însoțesc ceata de du- 
başi interpretează un joc de doi şi 
o învârtită. După aceasta gazda 
mulţumeşte  colindătorilor,  cin- 
stindu-i cu un colac de grâu frumos, 
un picior de porc, un cârnat și o sti- 
clă de vinars, invitându-i să prezinte 
„Strigătura colacului” şi a celorlalte 
daruri. Acest moment al dubaşilor 
este versificat şi strigat de doi dubași 
care se îngână, aducând, pe lângă 
mulţumire, şi voie bună, prin insera- 
rea unor versuri vesele cum ar fi: Ne 
mai cinstește gazda nost”Y/ Și 
cu-n picior de porc mort, / Ce 
de-ar fi viu ar face gurliu gur- 
liu, / Cu ochii ne-ar vedea, / Cu 
râtul ne-ar vântura, / De duba- 
şii noștri nimic nu s-ar mai 


afla ... 


La final colindătorii mulţumesc gaz- 
dei și prin colinda „Mulţumim la 
gazda nost”, urmând să plece pe 
acordurile marșului dubei, însoţit de 
strigături. 


Din toate colindele, atunci şi acum, 
cel mai mult m-a impresionat „La 
portiţa Raiului” din care, în încheie- 
re aş dori să redau câteva versuri: 


La portiţa Raiului 

Refren: Domnului Doamne 
Sade Maica Domnului 

Cu n pahar de-argint în mână 
Și de tot plânge şi suspină 
Vin îngerii şi-o întreabă 

De ce plângi, Măicuţă dragă ? 
Cum n 'oi plânge, dragii mei 
Dacă oamenii sunt răi ... 

C-au uitat pe Dumnezeu 

C-au uitat pe Fiul meu ... 
Milostivul Dumnezeu 

Să ne mântuie de rău!” 


Sorin, jud. Hunedoara 


